作者：张耒
词牌/韵律：风流子

paragraphs: 木叶亭皋下，重阳近，又是捣衣秋。
奈愁入庾肠，老侵潘鬓，谩簪黄菊，花也应羞。
楚天晚，白苹烟尽处，红蓼水边头。
芳草有情，夕阳无语，雁横南浦，人倚西楼。
玉容，知安否，香笺共锦字，两处悠悠。
空恨碧云离合，青鸟沈浮。
向风前懊恼，芳心一点，寸眉两叶，禁甚闲愁。
情到不堪言处，分付东流。